บังเอิญผมหายใจใกล้ๆน้องหมาจรจัด (เข้าใจว่าฉีดยาแล้ว) และตัวผมเองก็ฉีดยาแล้ว ผมจะมีโอกาสติดโรคไหมครับ และผมควรไปฉีดกระตุ้นรึเปล่า
สวัสดีค่ะ การติดเชื้อพิษสุนัขบ้าจากสัตว์สู่คนนั้น จะติดจากการสัมผัสโดนน้ำลายของสัตว์โดยตรง เช่น การโดนสัตว์กัด ข่วน เลียปาก เลียตา เลียจมูก เลียโดนบาดแผลต่างๆ ที่ผิวหนัง และรวมไปถึงการสัมผัสกับเนื้อเยื่อสมองหรืออวัยวะที่มีเนื้อเยื่อประสาทของสัตว์ผ่านผิวหนังที่มีบาดแผลส่วนการติดเชื้อผ่านทางกายหายใจเอาละอองที่มีเชื้อโรคอยู่นั้น พบมีแค่รายงานจากการที่มีผู้เข้าไปในถ้ำที่มีค้างคาวอยู่กันเป็นล้านๆ ตัว ซึ่งย่อมทำให้เชื้อโรคมีปริมาณมากพอที่จะเข้าสู่ร่างกายผ่านทางลมหายใจได้ ส่วนการที่ไปหายใจอยู่ใกล้ๆ กับสุนัข ไม่ได้ทำให้ติดเชื้อพิษสุนัขบ้าได้แต่อย่างใดค่ะ และยังไม่เคยพบรายงานการติดเชื้อพิษสุนัขบ้าจากการหายใจใกล้ๆ กับสัตว์ค่ะ ดังนั้น จึงไม่จำเป็นต้องไปฉีดวัคซีนพิษสุนัขบ้ากระตุ้นค่ะ